Diari Oficial de la Generalitat Valenciana


Sumari del DOGV 6026, del 02-06-2009 (2009/6258)

RESOLUCIÓ de 21 maig de 2009, de la directora general d'Avaluació, Innovació i Qualitat Educativa i de la Formació Professional, per la que s'establixen criteris i el procediment d'autorització del Programa experimental per a previndre i reduir l'absentisme i l'abandó escolar prematur de l'alumnat en centres educatius de secundària durant el curs 2009-10.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6026

Data del DOGV
:   02-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6258


Data del document
:   21-05-2009

Organisme emissor
:   Conselleria d'Educació

Tipus de document
:   Resolució

Descriptors 

:   * legislació
    * nova pedagogia
    * vida escolar
    * alumne
    * política educativa
    * alumnat

RESOLUCIÓ de 21 maig de 2009, de la directora general d'Avaluació, Innovació i Qualitat Educativa i de la Formació Professional, per la que s'establixen criteris i el procediment d'autorització del Programa experimental per a previndre i reduir l'absentisme i l'abandó escolar prematur de l'alumnat en centres educatius de secundària durant el curs 2009-10. [2009/6258]
El Consell Europeu, en el context de l'Agenda de Lisboa de l'any 2000, va fixar que en el 2010 «tots els Estats membres deurien, com a mínim, reduir a la mitat la taxa d'abandó prematur escolar, amb relació a les dades de 2000, per a aconseguir un índex mitjà de la UE no superior al 10%».
La pràctica diària assenyala que, a pesar de les mesures previstes en la normativa específica d'atenció a la diversitat, en determinades situacions fan falta mesures que completen les contemplades fins a la data, perquè la problemàtica socioeducativa i cultural de determinats alumnes, afectats per una baixa motivació, risc d'absentisme, fracàs escolar i abandó escolar prematur junt amb greus problemes de conducta, així ho requerix.
L'orde de 4 de juliol de 2001, de la Conselleria d'Educació que regula l'atenció a l'alumnat amb necessitats compensació educativa, pretén oferir-los una experiència educativa més coincident amb els seus interessos, aptituds i necessitats, en este mateix sentit la present resolució es planteja com a objectiu oferir a l'alumnat una resposta educativa adequada, amb un component pràctic motivador.
Per a aconseguir els objectius de reduir l'absentisme i el fracàs escolar, combatre l'abandó escolar prematur i reintegrar l'alumnat en el sistema, este programa experimental proposa introduir continguts formatius diferenciats i donar orientacions metodològiques que responguen a les necessitats de l'alumnat amb risc d'absentisme, fracàs escolar i abandó prematur; impulsar, com a pilars bàsics, la coordinació interna en els IES, la coordinació externa amb les entitats col·laboradores i la cooperació amb les famílies.
El present programa experimental s'inscriu en el marc del Pla Integra de la Comunitat Valenciana i el Conveni subscrit entre la Generalitat Valenciana i el Ministeri d'Educació per al desplegament de la Llei Orgànica, 2/2006, de 3 de maig d'Educació.
El programa pretén crear les condicions necessàries perquè els centres, al final del procés d'experimentació, generen materials, bones pràctiques i propostes de millora, que permeten a l'administració identificar les mesures més eficaces i específiques d'atenció a l'alumnat amb estes necessitats i incorporar-les a la resta de mesures d'atenció a la diversitat i compensació educativa de l'alumnat de l'Educació Secundària Obligatòria.
Després de dos cursos d'experimentació en l'aplicació d'este programa i després d'haver-se realitzat el seguiment i les avaluacions corresponents, segons s'establia en las resolucions de 8 de gener de 2008 i d'1 de juliol de 2008 d'esta direcció general, s'han aconseguit les següents conclusions:
Es constata la seua eficàcia per a l'atenció educativa de l'alumnat objecte del programa, apreciant-se millores molt significatives en la reducció de les taxes d'absentisme, en la convivència en el centre, en la relació amb el professorat i amb les famílies, inclús en el rendiment acadèmic i en les expectatives educatives i professionals.
Les taxes de satisfacció són molt altes en tots els sectors participants: alumnat, famílies, professorat, equips directius i entitats col·laboradores.
Es detecta la conveniència d'alguns ajustos aconsellats pels agents que han intervingut en els processos d'aplicació, seguiment i avaluació del programa experimental.
Per tot això, demostrada la utilitat del programa, pareix aconsellable la seua continuïtat i difusió i en virtut de les competències que li atribuïx el Decret 118/2007, de 27 de juliol, del Consell, pel que s'aprova el reglament orgànic i funcional de la Conselleria d'Educació, esta Direcció General d'Avaluació, Innovació, Qualitat Educativa i de la Formació Professional, resol:
Primer
Convocar i regular per al curs 2009-10 un programa experimental per a previndre i reduir l'absentisme i l'abandó prematur del sistema educatiu de l'alumnat matriculat en centres educatius que impartisquen Educació Secundària Obligatòria sostinguts amb fons públics en l'àmbit de la Comunitat Valenciana.
Segon
Els objectius específics d'este programa són els següents:
a) Propiciar la maduresa de l'alumnat, millorant la seua competència personal, social i prelaboral, com a forma d'aconseguir el màxim desenrotllament personal.
b) Proporcionar a l'alumnat uns coneixements, procediments i actituds bàsics que contribuïsquen a la seua preparació per a la vida activa i adulta.
c) Reduir l'absentisme amb una oferta educativa adaptada a les necessitats d'este alumnat.
d) Previndre l'abandó escolar prematur i fomentar la integració socioeducativa de l'alumnat amb necessitats adaptació, recolzant-li en el seu itinerari educatiu i en la seua etapa de transició a la vida activa.
Tercer
Podran participar en este programa experimental els centres educatius sostinguts amb fons públics que impartisquen Educació Secundària Obligatòria i que compten amb alumnes entre 14 i 16 anys que presenten almenys tres de les següents característiques:
Serioses dificultats d'adaptació al mig escolar i a l'entorn educatiu, existint risc d'exclusió social i/o conductes disruptives.
Absentisme escolar crònic o molt accentuat.
Escasses expectatives d'obtindre el Títol de Graduat Escolar en Secundària seguint el currículum ordinari de l'Etapa o aplicant les mesures vigents d'atenció a la diversitat, per acumular un retard escolar molt accentuat que impossibilita el seu desenrotllament educatiu en un grup ordinari amb alumnes de la seua edat.
Intenció d'integrar-se en el món del treball a l'aconseguir l'edat laboral.
Context sociofamiliar desestructurat, sense suport i control suficients.
Quart
Es contemplen les següents modalitats de participació:
Modalitat A, dirigida a aquells centres sostinguts amb fons públics que durant el curs 2008-2009 van desenrotllar el programa experimental per a previndre i reduir l'absentisme i el fracàs escolar (Resolució d'1 de juliol de 2008 de la directora general d'Avaluació, Innovació i Qualitat Educativa i de la Formació Professional), que complisquen les condicions de participació establides en esta resolució, que sol·liciten la seua continuació i que obtinguen una valoració positiva en l'avaluació final.
Els centres d'esta modalitat podran sol·licitar la participació en el programa acollint-se a una de les dos opcions següents:
1ª opció: Els centres sostinguts amb fons públics que per a desenrotllar el present programa no sol·liciten recursos humans complementaris de la Conselleria d'Educació.
2ª opció: Els IES que per a desenrotllar el present programa sol·liciten recursos humans complementaris de la Conselleria d'Educació.
La valoració dels programes es realitzarà per la comissió constituïda a este efecte, que considerarà la seua qualitat, l'adequació als objectius del programa i l'informe final d'Inspecció Educativa sobre el seu funcionament, necessitat i compliment de les condicions establides en la convocatòria. L'autorització dels programes i la concessió de recursos humans complementaris es resoldrà per part de la directora general d'Avaluació, Innovació i Qualitat Educativa i de la Formació Professional, vist l'informe de la comissió de selecció.
Modalitat B, dirigida a aquells centres sostinguts amb fons públics que no van participar en el programa durant el curs 2008-09.
Els centres d'esta modalitat podran sol·licitar la participació en el programa acollint-se a una de les dos opcions següents, sempre que complisquen les condicions:
1ª opció: Els centres sostinguts amb fons públics que per a desenrotllar el present programa no sol·liciten recursos humans complementaris de la Conselleria d'Educació.
2ª opció: Els IES que per a desenrotllar el present programa sol·liciten recursos humans complementaris de la Conselleria d'Educació.
L'autorització dels programes i la concessió de recursos humans complementaris es resoldrà per part de la directora general d'Avaluació, Innovació i Qualitat Educativa i de la Formació Professional, vist l'informe de la comissió de selecció i depenent de la qualitat dels projectes, la seua adequació als objectius del programa i la justificació de la necessitat recursos humans complementaris als que ja disposa el centre.
Tots els centres educatius que sol·liciten el programa, independentment de la modalitat de participació, s'ajustaran a les instruccions de funcionament i l'estructura curricular del programa que s'inclouen com a annex I a la present Resolució.
Quint
En la seua modalitat A, els centres educatius que han participat en el present programa experimental durant el curs escolar 2008-09, per a formalitzar la sol·licitud hauran d'utilitzar l'imprés que figura en l'annex II i remetre-ho a la Direcció General d'Avaluació, Innovació i Qualitat Educativa i de la Formació Professional, en el termini de 15 dies hàbils a comptar de l'endemà a la data de publicació d'esta resolució en el DOCV, així com les modificacions del seu programa base, si procedix. La sol·licitud haurà de comptar amb l'aprovació del claustre i del consell escolar del centre.
En la seua modalitat B, els centres educatius que no han participat en el present programa experimental durant el curs escolar 2008-09, per a formalitzar la seua sol·licitud hauran d'utilitzar l'imprés que figura en l'annex II i remetre-ho a la Direcció General d'Avaluació, Innovació i Qualitat Educativa i de la Formació Professional, en el termini de 15 dies hàbils a comptar de l'endemà a la data de publicació d'esta resolució en el DOCV, que haurà de comptar amb l'aprovació del claustre i del consell escolar del centre, junt amb el seu programa base.
Podran sol·licitar recursos humans complementaris els IES que disposen de almenys, 14 grups d'ESO i 8 grups entre primer i segon d'ESO. Excepcionalment, es podrà autoritzar la concessió de recursos humans complementaris a aquells centres que justifiquen la seua necessitat de forma expressa en el projecte presentat, atenent als següents criteris: el nombre d'alumnes atesos que responguen a les característiques descrites en l'article tercer d'esta resolució i la relació entre les necessitats justificades i les hores disponibles per a atenció a la diversitat i la compensació educativa. En estos casos la Direcció General, per mitjà del Servici d'Innovació i Qualitat Educativa, podrà sol·licitar de la Inspecció Educativa i d'altres Servicis de la Conselleria d'Educació informació complementària a l'entregada pel centre per a fonamentar els informes del procés de selecció.
Sext
El nombre d'alumnes del grup que desenrotllarà el programa, estarà comprés ordinàriament entre 8 i 15, podent-se autoritzar programes a centres que no complisquen este requisit sempre que complisquen les característiques descrites en l'apartat tercer d'esta resolució amb justificació prèvia suficient.
Per a autoritzar el programa serà requisit indispensable que el centre garantitze per a tot l'alumnat participant el desenrotllament de l'àmbit pràctic, bé siga amb recursos propis o a través d'acords amb entitats locals o altres entitats.
S'aplicaran els criteris i condicions generals de selecció i valoració establits en la present resolució als projectes dels centres que atenguen alumnat resident en centres de menors tant de la Conselleria de Benestar Social, com de la Conselleria de Justícia i Administracions Públiques, exceptuant en estos casos, la condició quantitativa de nombre de grups d'Educació Secundària Obligatòria establida en l'apartat anterior per als IES, als efectes de sol·licitar recursos humans complementaris,.
Es podran constituir programes intercentres, bé de la mateixa localitat o bé diferents localitats, amb alumnat procedent de diferents centres, sempre que es garantisca per cada centre la coordinació i supervisió del seu alumnat i s'assumisquen els àmbits no pràctics. La sol·licitud, en este cas, serà formalitzada per un dels centres que actuarà com a centre coordinador, devent els altres centres adjuntar també l'annex II que s'incorporarà a la sol·licitud conjunta.
Sèptim
Per a cada un dels alumnes que s'incorporen al programa serà preceptiva, per part del centre, l'ompliment dels documents següents:
Informe psicopedagògic, seguint a este efecte el model establit per l'Orde de 15 de maig de 2006, de la Conselleria d'Educació.
Informe del professor tutor en què es descriguen les raons al·legades per l'equip docent per a sol·licitar la inclusió de l'alumne en el programa experimental.
Autorització dels pares o tutors legals per a participar en el programa.
Octau
Per al desenrotllament d'este Programa Experimental cada centre podrà subscriure, en l'àmbit de les seues competències, acords de col·laboració amb Administracions Locals i altres entitats sense ànim de lucre a fi de garantir l'èxit dels objectius del mateix, especialment els referits a l'àmbit pràctic i al control de l'absentisme.
L'àmbit pràctic haurà d'impartir-se en entorns formatius, independentment de la titularitat dels mateixos, per personal destinat a este efecte. Els acords de cooperació entre els centres educatius i les entitats col·laboradores hauran de respectar la normativa general aplicable a la resta de l'alumnat d'ESO i garantir la supervisió, coordinació i control de l'alumnat, de les activitats que desenrotllen i el seguiment de la seua evolució acadèmica, personal i convivencial.
Els centres educatius i les entitats col·laboradores podran dissenyar activitats complementàries de les programacions dels àmbits i activitats extraescolars. Per a l'execució d'estes activitats s'haurà de respectar la normativa general aplicable a la resta de l'alumnat d'ESO, així com els procediments que garantisquen l'adequada seguretat i control de l'alumnat.
Nové
La coordinació del programa es realitzarà a través de reunions periòdiques del professorat responsable, almenys una setmanal. A este efecte, s'establix una hora de reducció horària per a cada un dels components de l'equip de professorat que desenrotlle el programa, a excepció del professor-coordinador que comptarà amb dues hores de reducció horària.
Els centres podran destinar, quan fóra necessari, a més d'hores lectives, les hores complementàries del professorat adscrit al programa per a completar les tasques d'acompanyament i supervisió de l'àmbit pràctic, quan este es desenrotlle fora del centre per personal de les entitats col·laboradores.
Desé
La Direcció General d'Avaluació, Innovació i Qualitat Educativa i de la Formació Professional autoritzarà el funcionament del programa en els centres seleccionats.
Per a això, s'establirà una comissió de selecció que, una vegada estudiades les sol·licituds rebudes, elevarà la directora general una proposta amb els centres seleccionats per a realitzar el programa en cada una de les seues modalitats.
La comissió estarà composta per:
President: El Cap de l'Àrea d'Avaluació, Innovació i Qualitat Educativa.
Vocals:
El Cap del Servici d'Innovació i Qualitat Educativa.
Un inspector/a o tècnic/a de cada una de les direccions territorials d'Educació, designat a este efecte pel/la director/a Territorial corresponent.
Tres funcionaris/es de l'Àrea d'Avaluació, Innovació i Qualitat Educativa, de la Direcció General d'Avaluació, Innovació, Qualitat Educativa i de la Formació Professional designats per este òrgan executiu.
Un director/a o assessor/a de la xarxa de CEFIRE, designat pel cap del Servici de Formació del Professorat de la Direcció General de Personal.
El Cap de Programes Experimentals de la Direcció General d'Avaluació, Innovació, Qualitat Educativa i de la Formació Professional.
Onzé
Per a realitzar la proposta de projectes seleccionats, la comissió de selecció tindrà en compte la documentació següent:
Per als centres acollits a la modalitat A:
Imprés de sol·licitud (annex II), memòria i informe final del centre (annex V), informe final d'Inspecció Educativa del programa experimental desenrotllat en el curs 2008-09, i projecte del centre ressaltat els èxits i les novetats respecte al del curs anterior.
Per als centres acollits a les modalitats B:
Imprés de sol·licitud (annex II) i projecte del centre.
Per a realitzar la proposta de projectes seleccionats, la comissió de selecció tindran en compte, per a tots els centres i modalitats, els criteris següents:
Les característiques del centre i del seu alumnat, així com la demostració fefaent de la necessitat del programa.
L'atenció a alumnat resident en centres de menors tant de la Conselleria de Benestar Social, com de la Conselleria de Justícia i Administracions Públiques.
L'ús eficient dels recursos humans de què disposa el centre.
La qualitat i varietat de la proposta curricular de l'àmbit pràctic del programa base.
La coordinació de les programacions entre els distints àmbits.
L'articulació coherent del Projecte en el conjunt de mesures contingudes en el Pla d'Atenció a la Diversitat i el Pla d'Acció Tutorial.
L'adequació entre el programa base presentat i els objectius del programa.
La situació administrativa del professorat responsable del programa, es considera necessària la implicació de professorat definitiu en el projecte.
La coordinació entre els responsables del programa del centre i els tècnics o monitors de les entitats col·laboradores.
La implicació de la resta del professorat, col·laborant a través dels departaments didàctics del centre en el projecte.
La implicació de l'entitat local i altres institucions o entitats que col·laboren en el programa.
La participació en altres programes experimentals convocats per la conselleria competent en matèria d'educació.
Quedaran exclosos del procés de selecció els projectes que no aconseguisquen el 50% de la puntuació total que es puga obtindre.
Dotzé
Es podrà autoritzar el programa per a l'opció 1ª tant de la modalitat A, com de la B a aquells centres que presenten un projecte amb la suficient qualitat i hagen sol·licitat la seua autorització per a l'opció 2ª tant de la modalitat A, com de la B, quan la comissió de selecció considere que poden desenrotllar-ho amb els seus recursos humans propis, sempre que el centre manifeste la seua conformitat.
Tretze
La Direcció General d'Avaluació, Innovació i Qualitat Educativa i de la Formació Professional realitzarà el seguiment del programa a què es referix esta resolució per a valorar els seus resultats, amb la col·laboració dels centres docents i dels CEFIRE als que pertanguen els centres.
Catorzé
La Inspecció Educativa supervisarà, dins de les seues competències, el funcionament correcte d'estos programes.
Quinzé
La Direcció General d'Avaluació, Innovació, Qualitat Educativa i de la Formació Professional, en coordinació amb el Servici de Formació del Professorat de la Direcció General de Personal, organitzarà activitats formatives, assessorarà als centres docents en el desenrotllament d'estos programes i facilitarà l'intercanvi de bones pràctiques.
Setzé
Al llarg del curs es realitzarà el seguiment del programa utilitzant el model contingut en l'Annex IV, que haurà de ser remés per la Direcció dels centres abans de finalitzar el mes de febrer de 2010, i el model contingut en l'annex V que haurà de ser remés per la Direcció dels centres abans del 15 de juny de 2010, a Inspecció Educativa i al Servici d'Innovació i Qualitat Educativa d'esta Direcció General.
Al terme del curs escolar 2009-2010, esta direcció general avaluarà el funcionament dels programes experimentals autoritzats. Per a això, cada Direcció Territorial d'Educació remetrà abans del 20 de juny del 2010 un informe de la Inspecció Educativa de cada centre en què s'implante este programa experimental, el model del qual es comunicarà per esta direcció general.
Desseté
Els gastos derivats del desenrotllament d'estos programes aniran a càrrec de l'aplicació pressupostària 98.92.467A.476 corresponent a l'aportació del Ministeri d'Educació, Política Social i Esport i de l'aplicació pressupostària 80.18.32.744.28.2 corresponent a la Generalitat Valenciana.
La present resolució produirà efecte l'endemà de la seua publicació en el Diari Oficial de la Comunitat Valenciana.
Contra la present resolució, que no esgota la via administrativa, es podrà interposar recurs d'alçada davant de la Secretaria Autonòmica d'Educació en el termini d'un mes a comptar de l'endemà a la seua publicació. Tot això de conformitat amb el que disposen els articles 107, 114 i 115 de la Llei 30/1992 del Règim Jurídic de les Administracions Públiques i del Procediment Administratiu Comú.
València, 21 de maig de 2009.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.
ANNEX I
Instruccions de funcionament i estructura curricular del programa experimental per a previndre i reduir l'absentisme i l'abandó prematur de l'alumnat en centres educatius de secundària durant el curs 2009-2010.
1. Instruccions de funcionament
1.1 Models organitzatius
El present Programa es podrà adaptar en cada centre, en aplicació de la seua autonomia organitzativa i pedagògica, segons la realitat i peculiaritat de l'alumnat i del centre, atenent a la implicació de les entitats col·laboradores amb què es puga comptar així com a la disponibilitat de recursos i infraestructures.
Les adaptacions específiques de cada centre, contingudes i precisades en el seu programa base s'emmarcaran en tres models bàsics:
a) Programa total o majoritàriament aplicat en el propi centre, quan el centre compte amb les condicions per a fer-ho: tipus d'alumnat, infraestructures i recursos materials i humans.
b) Programa compartit entre el centre educatiu i les entitats i institucions col·laboradores. Repartint els blocs i els àmbits del Programa de la forma que millor garantisca l'atenció a l'alumnat. Per a l'àmbit pràctic, l'alumnat d'este programa estarà inscrit en un grup del centre d'Educació Secundària, però compartirà la seua escolarització durant determinades hores amb un aula-taller específica.
c) Programa que majoritàriament s'aplique fora del centre. En este cas sempre s'haurà de garantir que, almenys, una sexta part de l'horari lectiu de l'alumnat s'impartirà directament per professorat del centre, preferentment en instal·lacions del mateix.
En tots els models la coordinació, la tutorització i la responsabilitat final serà del centre en què està matriculat l'alumnat.
Es formaran equips educatius d'atenció a l'alumnat i coordinació del programa. Estos equips hauran d'estar formats, preferentment, per professorat definitiu del centre, sent esta condició prioritària per a la concessió del Programa.
1.2. El programa base del centre
Els centres participants en la modalitat A podran continuar desenrotllant el programa base dissenyat el curs anterior. Qualsevol modificació del programa, conseqüència de l'avaluació del seu funcionament, ha de ser adjuntada a la sol·licitud d'autorització.
Els centres participants en la modalitat B confeccionaran un Programa Base per a adaptar al centre i a l'entorn del centre el programa experimental, seguint el contingut de la present resolució, els seus annexos i el guió següent:
Programa base de l'IES:?...... de la Localitat: ................
Referit al programa experimental, per a previndre i reduir l'absentisme i l'abandó prematur de l'alumnat en centres educatius de secundària, de la Direcció General d'Avaluació Innovació Qualitat i Formació Professional, que pretén posar en marxa mesures educatives dirigides a l'alumnat amb manifesta inadaptació escolar i que presenta un historial d'absentisme significatiu i el conseqüent risc d'abandó escolar,
1. Introducció: justificació respecte a la situació del centre i la localitat.
2. Els objectius generals que es perseguixen.
3. Alumnat a qui es dirigix. Característiques.
4. Selecció de l'alumnat. Procediments i responsables. En este apartat s'inclourà un llistat de l'alumnat que participarà en el programa. Per a cada alumne o alumna s'indicarà la seua data de naixement i el curs en què estarà adscrit durant l'any acadèmic 2009-2010.
5. La cooperació interinstitucional. El model triat del programa experimental.
6. Organització. Desenrotllament del punt 5. Organització dels àmbits, responsables, horaris, llocs. Grans Blocs de continguts per àmbits, si és possible.
7. Responsables del programa.
8 Necessitats econòmiques. (si les haguera)
9. Breu memòria econòmica.
10. Avaluació i promoció de l'alumnat.
11. Avaluació del programa.
1.3. Perfil i reconeixement del professorat
El perfil del professorat és de gran importància per a este programa. Serà seleccionat per la direcció del centre d'entre el professorat definitiu, preferentment, o en tot cas es tindrà en compte la seua experiència i coneixement del centre i de l'alumnat i la seua implicació en este tipus de mesures. Les seues característiques bàsiques seran: gran qualificació didàctica, habilitat en el treball amb este alumnat, capacitat i facilitat reconegudes en la cooperació i el treball en equip.
Se li aplicarà una consideració semblant a què s'aplica al professorat que participa en les convocatòries de programes d'investigació i innovació educativa realitzats per esta conselleria. Tot això emparat tant en la legislació específica de les dites convocatòries autonòmiques, com en l'estatal de la llei orgànica 2/2006, article 105. Al defendre el reconeixement de la labor del professorat, atenent a la seua especial dedicació al centre i a la implantació de plans que suposen innovació educativa. Per a la certificació específica se seguirà l'Orde de 9 de juny de 1994, de la Conselleria d'Educació i Ciència, per la que es regula la convocatòria, reconeixement, certificació i registre de les activitats de formació permanent del professorat, que en el seu apartat quinze considera les activitats d'innovació educativa com una modalitat de formació.
En conseqüència, als participants directes i coordinadors dels Projectes Experimentals, posats en funcionament i atés el seu caràcter innovador, al finalitzar el curs se'ls expedirà una certificació per 60 hores de formació.
2. Estructura curricular del Programa
2.1 Enfocament, continguts i disseny
El referent curricular d'este Programa serà el currículum de l'Educació Secundària Obligatòria establit pel Decret 112/2007, de 20 de juliol, del Consell, i excepcionalment el currículum del tercer cicle d'Educació Primària, establit pel Decret 11/2007, de 20 de juliol, del Consell, si bé degudament adaptats als interessos, necessitats i capacitats de l'alumnat hi inclòs.
Tindrà un enfocament eminentment pràctic i molt vinculat amb la vida i la realitat laboral, per la qual cosa el nucli fonamental del currículum del programa estarà constituït per l'àmbit pràctic.
Altres continguts del programa ho integraran les competències curriculars bàsiques, necessàries per al desenrotllament del referit àmbit pràctic. En tot cas, l'ensenyança tindrà un enfocament globalitzador, utilitzant-se per a això metodologies actives i de treball cooperatiu, a través de projectes i tallers, que tendisquen a implicar l'alumnat en el seu propi aprenentatge.
Per al disseny específic de les programacions d'aula, els centres que participen en el present programa podran utilitzar les orientacions contingudes en l'annex XII de l'orde de 18 de juny de 1999 de la Conselleria de Cultura, Educació i Ciència, en el que s'establixen criteris per a l'organització i el currículum dels àmbits del Programa d'Adaptació Curricular en Grup (PACG).
El currículum per a l'alumnat que participe en este programa s'organitzarà en tres grans àmbits de treball, a saber:
a) Àmbit Pràctic. La concreció del mateix es realitzarà per mitjà de projectes de treball relacionats amb el món laboral i incorporarà objectius i continguts de l'àrea de tecnologia, dels aspectes pràctics de les àrees científiques i/o humanístiques, així com de la matèria iniciació professional-transició a la vida activa i adulta.
b) Àmbit de Competències Bàsiques. Estarà format per les competències curriculars necessàries per al desenrotllament de l'àmbit pràctic, competències que podran ampliar-se d'acord amb els avanços de l'alumnat. Arreplegarà objectius i continguts de les àrees cientificotècniques (ciències de la naturalesa i matemàtiques) i de les linguisticosocials (ciències socials, geografia i història, llengua i literatura: valencià i castellà).
Ambdós blocs podran treballar-se fora del recinte escolar, amb personal específic i perfil adequat per a atendre l'alumnat al programa.
c) Àmbit de Desenrotllament Personal, Social i Prelaboral. Estarà format per aquelles competències que siguen necessàries per al desenrotllament personal, social i prelaboral, justificant-se la seua necessitat en les especials característiques de l'alumnat a qui es dirigix este programa.
Este àmbit contemplarà continguts propis de l'àrea d'Educació Física, aspectes d'higiene, alimentació i hàbits de vida saludable com a formació que servisca per al foment de la salut i la prevenció de conductes perilloses per a la integritat física i psicològica dels jóvens; incorporará continguts de les optatives relacionades amb este àmbit, així com activitats que afavorisquen la capacitat d'organitzar l'oci i el temps lliure de forma creativa i enriquidora. Serà coordinat des del centre amb atenció directa del professorat del mateix. També s'inclouran les activitats pròpies de la funció tutorial, orientació educativa i professional.
2.2. Horari del programa
L'horari de treball setmanal assignat al conjunt dels àmbits serà de 32 hores, distribuïdes de forma flexible entre ells i fixat en el programa base específic que cada centre confeccionarà seguint les presents instruccions generals i d'acord amb les necessitats educatives del conjunt de l'alumnat, sent modificable quan l'evolució del grup ho requerisca. Sempre que l'estructura tecnicoorganitzativa i la situació de l'alumnat ho permeta, es tendirà a incrementar el temps de treball en la situació més normalitzada possible.
Es podrà dissenyar una optativa de desenrotllament personal i orientació professional de dos hores setmanals, o incorporar-la al tercer àmbit per a garantir la formació per al desenrotllament personal, la integració escolar i la prevenció de l'abandó prematur del sistema educatiu.
Setmanalment el programa comptarà amb una sessió de tutoria grupal. A més, en l'horari de cada àmbit, es dedicarà un període setmanal per a l'acció tutorial. Finalment, el professor-tutor del programa desenrotllarà sessions individuals de tutoria i mantindrà contacte assidu amb la família o representants legals de l'alumnat.
Per a realitzar les activitats de l'àmbit pràctic (tecnologia, iniciació professional...) el grup haurà de disposar d'espais específics, ubicats en instal·lacions pròpies del centre, ajuntament i/o entitat que col·labore en el desenrotllament del programa, i amb el material necessari per al seu desenrotllament.
També podrà comptar amb personal de suport dels equips municipals de Servicis Socials, educació i/o tècnics propis d'iniciació laboral. Amb este fi, es reconeix la possible col·laboració municipal i d'altres entitats que pogueren prestar estos servicis per al funcionament correcte del programa.
2.3. Criteris de selecció de continguts curriculars
El criteri fonamental per a seleccionar continguts de les distintes àrees (tant conceptes com procediments o actituds, valors i normes) ha de ser la seua potencialitat per a desenrotllar les competències prioritzades en este Programa i, en general, les competències arreplegades en els objectius generals de l'etapa.
Un altre criteri estretament relacionat amb l'anterior és el valor dels continguts seleccionats per a la seua aplicació en la vida quotidiana, siga quin siga el futur escolar i professional de l'alumne o alumna.
També ha de tindre's en compte que puguen ser apresos de forma significativa i que desperten l'interès de l'alumnat. Este punt és un repte per a esta labor, ja que molts alumnes han acumulat un rebuig reiterat cap als continguts acadèmics i/o tendència a l'absentisme.
2.4. Metodologia
La present resolució pretén acostar el currículum a les necessitats d'aprenentatge d'una part de l'alumnat de la ESO, amb mesures de flexibilització organitzativa, creant àmbits per mitjà de l'agrupació de matèries, reduint el nombre de docents, incorporant activitats d'orientació professional i incrementant les hores de l'àmbit tecnologicopràctic.
Però sobretot es pretén donar una orientació metodològica diferent i adaptada a les necessitats de l'alumnat, tant en el disseny de les activitats d'aula, en els materials utilitzats, en la conjunció de les diferents modalitats de treball individual, en parelles i treball cooperatiu, en l'ús de TIC, com amb una adequació, no sols de la selecció dels continguts, sinó de l'orientació d'estos per a treballar les competències bàsiques que este alumnat necessitarà per a la seua vida social i professionalment, arreplegades del propi currículum oficial i programades en els àmbits.
El programa pretén generar les condicions perquè els centres construïsquen experiències contrastades de qualitat, materials i activitats que concreten les intencions educatives del disseny del programa base en cada centre.
També es pretén que es creen, experimenten i valoren sistemes de coordinació interna en els IES, tant entre els equips docents responsables del programa com per mitjà de la implicació de la resta del centre.
Així mateix, la coordinació externa amb els ajuntaments, les altres instàncies de l'administració i entitats col·laboradores, ha de ser reforçada amb sistemes àgils i desburocratitzats, per a aconseguir la màxima eficàcia en les actuacions, evitant els solapaments de les administracions i la falta de rigor en la intervenció socioeducativa amb les famílies.
Un altre camp prioritari en el programa està constituït per les formes d'acostar, animar, formar i implicar les famílies en el seguiment i suport de l'alumnat.
Es crearan, en l'àmbit de la formació i seguiment dels centres que assumisquen este programa, amb la col·laboració de la Inspecció Educativa i CEFIRE, instruments de seguiment i avaluació de l'alumnat, de la pràctica dels centres i de les entitats col·laboradores, així com del programa en el seu conjunt per a aconseguir la major qualitat del mateix i la millor consecució dels objectius que es perseguixen.
La metodologia utilitzada en el desenrotllament de les programacions d'aula que concreten este programa seguirà els principis i enfocaments següents:
D'acord amb l'enfocament del currículum que es proposa per a este programa, es considera que el millor model de programació és el de projectes de treball cooperatiu, propostes de resolució de problemes i tallers de caràcter monogràfic.
El mètode de projecte de treball cooperatiu resulta especialment apropiat pel seu caràcter globalitzat i interdisciplinari i perquè propicia l'activitat, la investigació i la implicació de l'alumnat i la interacció positiva.
No obstant això, estos projectes han de ser completats amb l'organització de tallers de curta duració i que pretenen desenrotllar o consolidar una habilitat o capacitat. En estos es treballarà monogràficament un contingut: per exemple, un taller de fotografia, de premsa, de jardineria, de reciclatge, etc.
En tot cas els centres participants en este programa podran utilitzar els criteris continguts en l'annex XII de l'orde 19 de juny de 1999, com a orientació metodològica per a desenrotllar-lo.
2.5. Avaluació
En l'Avaluació s'inclourà l'avaluació del Programa, dels sistemes de treball, de tots els recursos i materials, de la coordinació i de l'alumnat.
L'avaluació de l'alumnat és un procés que ha de dur-se a terme de forma contínua i personalitzada, és a dir, integrada en el treball diari. En el desenrotllament d'este programa s'intentarà especialment que:
Forme part del conjunt d'activitats que constituïxen el procés d'ensenyança-aprenentatge.
Observe l'evolució del procés (criterial) més que el mesurament episòdic dels resultats.
Es realitze de forma col·legiada.
Siga un procés que s'articule a través de tècniques d'avaluació que ens oferisquen índexs de satisfacció de l'alumnat, famílies o tutors legals del mateix, del professorat i dels Servicis Socials Municipals i d'altres col·lectius o persones que participen en el seu desenrotllament.
Valore l'adequació i eficàcia del programa i dels seus resultats, de l'organització, la metodologia i els criteris d'avaluació emprats.
Identifique problemes recurrents i oriente a la solució del mateixos.
Els resultats de l'avaluació s'expressaran per a cada un dels blocs, àmbits i àrees que es cursen, identificant-se amb les matèries curriculars de referència i amb menció explícita a l'adaptació realitzada. També es valoraran les hores de treball realitzades en els àmbits pràctics, indicant el seu grau d'aprofitament.
En l'Annex III s'establix el model de Registre Complementari de les Actes d'Avaluació per a l'alumnat que es trobe matriculat en este programa, independentment del curs en què estiga adscrit. En este document es consignarà la proposta sobre promoció i orientació de l'alumnat, podent completar l'esmentada proposta amb tots els informes qualitatius personalitzats que siguen necessaris.
Per a realitzar l'avaluació s'utilitzaran criteris qualitatius, informes d'avaluació i seguiment que consistiran en instruments dissenyats per a fomentar les expectatives d'èxit, valorar els progressos, identificar les dificultats i consolidar hàbits de treball, esforç, superació individual i en grup. Amb este fi es podran utilitzar models propis o elaborats pels equips intercentres que coordinen els programes.
Per a l'avaluació del Programa, dels sistemes de treball, de tots els recursos i materials i de la coordinació es requerix una sessió setmanal de seguiment per a l'equip del programa del centre.
L'objectiu final d'este procés d'avaluació serà obtindre informació objectiva i rigorosa de l'aplicació d'este Programa Experimental, com a mesura extraordinària, i introduir els canvis que es consideren necessaris, atenent amb interès a totes les conclusions que es desprenguen de la citada avaluació als efectes del possible posterior desplegament normatiu.
Per a orientar l'avaluació general del Programa se seguirà el següent model, adaptant-lo a cada centre, que pretén valorar el grau de consecució dels objectius plantejats en els àmbits següents:
1. Objectius perseguits i aconseguits per a l'alumnat:
Integració social i escolar, disminució de l'absentisme, cooperació i treball individual en els diferents àmbits, normalització de la relacions, desenrotllament de la competència social, obertura de futures vies d'estudi, formació professional i/o inserció en el món laboral.
Creació i consolidació d'hàbits i rutines de treball i vida saludable.
Progressió de coneixements teòrics i pràctics treballats en els àmbits.
2. Organització i coordinació del programa en els centres.
3. Adequació de les infraestructures.
4. Adequació de les programacions o projectes, de la metodologia seguida, dels materials utilitzats, de les activitats programades i realitzades.
5. Activitats extraescolars, de socialització bàsica, esportives, etc.
6. Coordinació interinstitucional.
7. Avaluació econòmica i de recursos humans.
8. Altres. A criteri dels centres.
2.6. Procediment d'ompliment dels documents bàsics d'avaluació
Es dictaran les oportunes instruccions d'avaluació i qualificació per al correcte ús del model contingut en l'annex III.
2.7. Temps de permanència en el Programa i certificació
Amb caràcter general, l'alumnat estarà escolaritzat en el programa, com a màxim, fins a acabar el curs escolar en què l'alumne o l'alumna complisca els 16 anys.
Una vegada finalitzada la permanència en este programa, les opcions de l'alumnat seran molt diverses:
Podrà accedir a programes desenrotllats en Instituts d'Educació Secundària, acudir a l'oferta formativa del SERVEF o, directament, incorporar-se al món laboral.
La direcció del centre podrà autoritzar, vistos els informes de l'equip del programa, de la resta de la junta d'avaluació i del Departament d'Orientació, la permanència excepcional, un curs més, en el programa experimental d'algun alumne o alumna, sempre que el seu aprofitament siga positiu.
L'alumnat que mostre una disposició favorable a l'estudi i que a juí de l'Equip Docent de Grup pugua assolir els objectius generals de l'Educació Secundària Obligatòria, prèvia avaluació psicopedagògica, podria incorporar-se a un Programa d'Adaptació Curricular en Grup o a un Programa de Diversificació Curricular, segons siga procedent.
L'alumnat que ho desitge podrà iniciar, com a pas previ a la seua incorporació al món laboral, un Programa de Qualificació Professional Inicial, segons el que s'establisca en la seua regulació.
L'alumnat que finalitze la seua escolarització en l'etapa d'Educació Secundària Obligatòria, i no desitge continuar la seua formació acadèmica, rebrà una acreditació del centre educatiu en la què constaran els anys cursats i les qualificacions obtingudes en els distints àmbits, àrees i matèries.